钦定古今图书集成/历象汇编/历法典/第076卷 > 古今治平略 > 两汉历法
## 钦定古今图书集成/历象汇编/历法典/第076卷 > 古今治平略 > 两汉历法

汉兴，初袭秦正朔，以张苍言，主《颛顼历》用之，而晦朔
月见、弦望、满亏未能睹其真。至武帝元封元年，公孙
卿、壶遂、司马迁等言历纪坏废，宜改正朔。诏选邓平
等及民间能治算者二十馀人更造密度，而唐都洛
下，闳与焉。乃以前历上元泰初四千六百一十七岁。
至元封七年，复得阏逢摄提格之岁，仲冬十一月甲
子朔旦冬至，日月在建星，太岁在子，得本初星度，以
造汉《太初历》。其法以律为宗，曰律容一龠，即八十一
寸，则一日之分也。与长相终，长九寸百七十一分而
终复，三复而得甲子。夫律阳阴九六，爻象之所从出
也。故黄钟纪元气之谓律。律者，法也，物莫不取法焉，
盖以律转历也。于是察观星度日月之行以推算之，
先藉半日名阳历，先朔月生，不藉名阴历，朔而后月
生，而以阳历朝诸侯王。群臣便议上，上使校历官淳
于陵渠覆校，陵渠言：“《太初历》晦朔弦望最密，而冬至
之夕，日月如合璧，五星如连珠。”乃诏用邓平所造八
十一分历，罢废尤疏远者十七家，实始行夏时也。遂
诏以元封七年为太初元年。其后元凤三年，太史丞
张寿王言更历非是，诏杂候于上林清台，课诸历疏
密。十一家尽六年，寿王课最疏，太初历第一。自汉历
初起，尽元凤六年，三十六岁而是非始定。至孝成时，
刘向总六历，列是非，作《五纪论》。向子歆究其微渺，作
《三统历》。其说以为“三统合于一元，而三代各据一统，
三统”常合而迭为首，登降三统之首，周还五行之道
也。故三五相包而生。天统之正，始施于子半，地统受
之于丑初，人统受之于寅初。太极运三辰五星于上，
元气转三统五行于下，而皇极建三德五事于中。故
三辰之合于三统也，日合于天统，月合于地统，斗合
于人统。五星之合于五行也，水合于辰星，“火合于荧
惑，金合于太白，木合于岁星，土合于填星，故历三辰
五星相经纬也。会三统而复于太极，以当万物气体
之数，天下之能事毕矣。”至后汉《太初历》施行百馀年，
而历稍后，天朔乃或在月晦。永平中，诏历官张盛、景
防、鲍邺等，以四分法与旧历杨岑课弦望，而盛等所
中，多岑六事，四分之术颇行。至元和而太初失天益
远，章帝诏改行《四分历》，以九道法候弦望无差，而以
庚申为元。然至熹平三年二十九事之中，月先历食
者十六，于是差矣。会稽尉刘洪悟，以为四分疏阔者，
斗分太多故也。更以五百八十九为纪法，百四十五
为斗分，作乾象法，冬至日在斗二十二度。以术追日
月五星之行，推而上则合于古，引而下则应于今。其
为之也，依《易》立数，遁行相号，潜处相求，为《乾象历》。盖
月行有迟速，以日行课其疏密，而日月黄道、赤道表
里之度始精。大儒郑元受之，以为穷幽极微，加注释
焉。嗣是改历者皆斟酌乾象，以为推步之表。至此而
汉历凡五改矣。